Michael Myers

Michael Myers, celým menom Michael Audrey Myers (* 19. október 1957), je fiktívna filmová antagonistická postava z americkej filmovej hororovej série Halloween. Prvý raz sa objavil v hororovom filme Johna Carpentera s názvom Halloween z roku 1978 ako chlapec, ktorý na začiatku zavraždil svoju staršiu sestru Judith a po 15 rokoch – už ako dospelý, ktorý utiekol z psychiatrického ústavu – prišiel späť do rodného mesta Haddonfield pre svoju mladšiu sestru Laurie Strodeovú, ktorú stvárnila Jamie Lee Curtisová.

Postava sa okrem filmov vyskytuje aj v niekoľkých komiksoch a románoch, predovšetkým v románe Curtisa Richardsa z roku 1979, ktorý nehovorí o filme, ale zaoberá sa samotnou postavou Michaela Myersa. Autormi postavy sú John Carpenter a Debra Hillová.

 Charakteristika 
Pre postavu bezcitného psychopatického masového vraha Michaela Myersa je typická biela maska, pôvodne maska kapitána Kirka zo seriálu Star Trek. Jeho vedľajší odev je väčšinou tmavá kombinéza a ako primárnu zbraň používa kuchynský nôž. Charakteristická je preňho málovravnosť (rozprávanie by mu spôsobovalo problémy, tým skôr v maske) a pomalá chôdza – svoju obeť prenasleduje, ale nikdy sa za ňou neponáhľa.

Tvorcovia filmu pôvodne chceli použiť pre vraha obyčajnú masku klauna, ale kvôli nízkemu rozpočtu zohnali najlacnejšiu masku, ktorú v miestnom obchode našli – masku kapitána Kirka. Nasprejovali ju na bielo a len pozmenili vlasy a odstrihli očné viečka.

 Herci 
Do úlohy Michaela Myersa počas celej série filmov Halloween obsadili dohromady dvanásť hercov, z ktorých len dvaja, George P. Wilbur a Tyler Mane, stvárnili Michaela Myersa vo viac než jednom filme. V snímke Halloween z roku 1978 vidno na pár sekúnd Michaelovu tvár, ktorú mu prepožičal herec Tony Moran. Nižšie sú uvedení ôsmi herci, ktorí stvárnili Michaela v dospelosti:

 Nick Castle stvárnil Michaela Myersa v pôvodnom filme Halloween z roku 1978. Narodil sa v Los Angeles v Kalifornii ako syn Millie a Nicholasa Charlesa Castle, Sr., ktorí boli herci a filmoví choreografi nominovaní na cenu Emmy. Malého Nicka obsadzoval jeho otec, ktorý bol aj režisérom, vo svojich filmoch do menších rolí. Študoval na USC School of Cinematic Arts, kde pôsobil ako kameraman. Získal Oscara za krátky akčný film The Resurrection of Broncho Billy.
 Tony Moran prepožičal tvár Michaelovi taktiež v roku 1978. V 70. rokoch sa objavil v televíznych seriáloch The Waltons, James at 15 či v CHIPs. Je starším bratom herečky Erin Moran a herca Johna Morana.
 Dick Warlock stvárnil Michaela vo filme Halloween II z roku 1981. Dvadsaťpäť rokov bol dublérom Kurta Russella. Vlastní legendárnu hokejovú masku Jasona Voorheesa z hororovej série Piatok trinásteho.
 George P. Wilbur si Michaela zahral vo filme Halloween 4: Návrat Michaela Myersa z roku 1988 a neskôr aj v Halloween 6: Prekliatie Michaela Myersa z roku 1995. Podobne ako Dick Warlock a Don Shanks či Chris Durand je kaskadérom, a to viac ako 40 rokov. Svoje schopnosti využil vo viac než sto filmoch a seriáloch. Je členom Hollywood Stuntmen's Hall of Fame. Objavil sa v horore Nočná mora v Elm Street 5: Dieťa sna režiséra Stephena Hopkinsa. V desiatej rade seriálu Griffinovci stvárnil postavu Toma Tuckera.
 Don Shanks stvárnil Michaela vo filme Halloween 5 z roku 1989. V roku 2006 si zahral sériového vraha vo filme Tajomstvo minulého leta 3 a v roku 2007 stvárnil postavu indiánskeho náčelníka vo filme The Last Sin Eater.
 Chris Durand hral Michaela vo filme Halloween: H20 z roku 1998. Svoje kaskadérstvo uplatnil vo viac než 50 filmoch.
 Brad Loree stvárnil Michaela Myersa vo filme Halloween: Vzkriesenie z roku 2002. Do 17 rokov žil v Grécku, potom odišiel do USA.
 Tyler Mane stvárnil Michaela v remake Halloween z roku 2007 a následne v snímke Halloween II z roku 2009. Pochádza z Kanady, je vysoký 208 cm a v minulosti bol wrestlerom. Tomuto športu sa venoval od roku 1989, často pod menami The Skywalker, Nitron či The Big Sky. V roku 1996 kariéru ukončil a zameral sa na herectvo. Je známy hlavne z filmov ako X-Men a spomínaného remake Halloween.

 Detskí herci 
náhľad|Rodný dom Michaela Myersa
V celej filmovej sérii úlohu mladého Michaela Myersa stvárnili celkom štyria herci. Prvý raz bol v roku 1978 do úlohy šesťročného chlapca obsadený Will Sandin, ktorý vďaka úspechu filmu účinkoval v niekoľkých dokumentov o filme Halloween. Následne mladého Michaela stvárnil Adam Gunn vo filme Halloween 2 z roku 1981. Objavil sa v scéne, keď má Laurie sen o stretnutí s Michaelom v ústave vnútri jeho izby. Opakovane sa postava dieťaťa objavila až v remake z roku 2007, v podaní Daega Faercha, tentoraz však už v úlohe desaťročného chlapca. Vo filme Halloween II z roku 2009 vymenili hercov, pretože počas dvoch rokov Daeg výrazne vyrástol, a tak už nemohol hrať rovnako starého chlapca. Herca nahradil Chas Wright Vanek. 

 Filmy 
Michael Myers je jedna z hlavných postáv, ktoré sa objavili vo všetkých filmoch okrem Halloween III, ktorého dej nemá s jeho postavou nič spoločné. Menšími výnimkami sú aj filmy Halloween 4, Halloween 5 a Halloween 6, ktoré o stretoch Michaela a Laurie nehovoria. V týchto filmoch sa Michael orientuje na svoju malú neter Jamie Lloydovú, ktorá sa neustále desí jeho prítomnosti, čo sa nakoniec stane. Jamie Lloydovú stvárnila Danielle Harris a neskôr aj J. C. Brandy.

 Galéria 

 Referencie 

 Literatúra 

 Externé odkazy 

 Halloween Movies – Oficiálne internetové stránky Michaela Myersa  
 Horror Film Wiki – Michael Myers  
 Postavy.cz – Galerie obrázků   

 Zdroj 


Kategória:Filmové postavy

de:Halloween (Filmreihe)#Michael Myers